ELŐTERJESZTÉS

**Velem községi Önkormányzat 2020. augusztus 18-i testületi ülése**

**3. napirendi pontjához**

**Tisztelt Képviselő-testület!**

Velem községi Önkormányzat (a továbbiakban: Önkormányzat) a 28/2015.(IV.14.). számú határozatával alapította a 100 %-os önkormányzati tulajdonban álló Velem Vid Kereskedelmi és Szolgáltató Kft-t (a továbbiakban: Kft.), mely a Cg.18-09-112511 cégjegyzékszámon, 2015. április 17. napján került bejegyzésre.

 A Kft. székhelye 9726 Velem Rákóczi utca 73., telephelye 9726 Velem Kossuth utca 8., a Kft főtevékenysége: szállodai szolgáltatás.

Az Önkormányzat alapításkori elképzelése az volt, hogy az Önkormányzat tulajdonában lévő és a Kft telephelyének bejegyzett Kossuth utca 8. számú ingatlant szálláshelyként üzemeltesse.

Szükséges kiemelni, hogy a nemzeti vagyonról szóló 2011. évi CXCVI. törvény (a továbbiakban: Nvtv.) 9.§ (2) bekezdése rögzíti, hogy a helyi önkormányzat vállalkozási tevékenysége a kötelező feladatainak ellátását nem veszélyeztetheti, ezért a helyhatóság csak olyan gazdálkodó szervezetben vehet részt, amelyben felelőssége nem haladja meg vagyoni hozzájárulásának mértékét.

A Kft. jegyzett tőkéje 4.000.000.- Ft, mely összeg megegyezik az alapító törzsbetétének összegével.

A Kft ügyvezetését Velem községi Önkormányzat Képviselő-testületének a 9/2019.(II.15.) számú határozatában foglaltak alapján 2019. február 16. napjától Pálffy György látja el. A bíróság 2019. április 24. napjával jegyezte be vezető tisztségviselőnek Pálffy Györgyöt.

A 2019. évi Önkormányzati választáson Pálffy György képviselői mandátumot szerzett, ezért az alakuló ülésen Dr. Zalán Gábor jegyző Úr tájékoztatta a Képviselő-testületet Pálffy György személyét érintő összeférhetetlenségi okról, és arról, hogy azt 30 napon belül az érintett képviselőnek meg kell szüntetni.

 Pálffy György képviselő a Kft. ügyvezetéséről lemondott. Az Önkormányzat azonban ez idáig nem döntött az új ügyvezető személyéről így a Kft ügyvezetését ügyvivőként jelenleg is Pálffy György látja el oly módon, hogy a Képviselő-testület Kft-vel kapcsolatos döntéseiben nem vesz részt. Elmondása szerint a Kft-nek nincs tartozása, a 2019. évre vonatkozó egyszerűsített éves beszámoló pedig a koronavírus járvány következtében kihirdetett veszélyhelyzet miatt idei évben még nem került előterjesztésre a testület elé.

A Kft működéséről elmondható, hogy az alapításkori funkcióját nem töltötte be, a telephely panzióként való üzemeltetése nem valósult meg, tényleges érdemi tevékenységet tulajdonképpen nem folytat, ezért indokolt lenne az alapítónak a gazdasági társaság jövőjéről, annak értékesítéséről, vagy jogutód nélküli megszűnéséről dönteni.

Amennyiben az értékesítés mellett dönt a Képviselő-testület az esetben javasolni szeretném, az értékesítést megelőzően a telephely megszűntetését, valamint a „Velem Vid” vezérszó további használatától való elzárkózást.

A Kft jogutód nélkül megszűnik abban az esetben, ha az alapító kimondja megszűnését, feltéve, ha a Kft vagyoni viszonyainak lezárására irányuló, a jogszabályban előírt eljárás lefolytatását követően a bíróság a Kft-t a nyilvántartásból törli. A Kft jogutód nélküli megszűnése esetében a hitelezők kielégítése után fennmaradó vagyon az alapítót illeti.

Mindezekre tekintettel kérem a Tisztelt Képviselő-testületet, hogy a határozati javaslatokat megtárgyalni és azokról dönteni szíveskedjen.

Velem, 2020. augusztus 06.

 Bakos László s.k.

 polgármester



1. **HATÁROZATI JAVASLAT**
2. Velem községi Önkormányzat Képviselő-testülete elrendeli a Velem községi Önkormányzat 100%-os tulajdonában álló Velem Vid Kereskedelmi és Szolgáltató Kft értékesítését azzal, hogy a „Velem Vid” vezérszó jogutód tulajdonos általi további használatához nem járul hozzá, és az értékesítést megelőzően a Kft telephelyének törlését kívánja kezdeményezni a Cégbíróságnál.
3. Velem községi Önkormányzat Képviselő-testülete az 1. pontban meghatározottak szerinti értékesítés teljes körű lebonyolítására megbízza Bakos László polgármestert, és felhatalmazza az értékesítéssel kapcsolatos dokumentumok aláírására.
4. Az értékesítéssel kapcsolatos költségekre a Velem Vid Kereskedelmi és Szolgáltató Kft pénzmaradványa nyújt fedezetet.

**Felelős**: Bakos László polgármester

**Határidő**: azonnal

1. **HATÁROZATI JAVASLAT**
2. Velem községi Önkormányzat Képviselő-testülete kimondja a Velem községi Önkormányzat 100%-os tulajdonában álló Velem Vid Kereskedelmi és Szolgáltató Kft jogutód nélküli megszűnését.
3. Velem községi Önkormányzat Képviselő-testülete a Velem Vid Kereskedelmi és Szolgáltató Kft jogutód nélküli megszűnésével kapcsolatos eljárás teljes körű lebonyolításával megbízza Bakos László polgármestert, és felhatalmazza a jogutón nélküli megszűnéssel kapcsolatos dokumentumok aláírására.
4. A jogutód nélküli megszűnéssel kapcsolatos költségekre a Velem Vid Kereskedelmi és Szolgáltató Kft pénzmaradványa nyújt fedezetet.

**Felelős**: Bakos László polgármester

**Határidő**: azonnal